UNESCOV PROJEKT
DOBRE VESTI IZ NAŠE ŠOLE IN NAŠEGA MESTA/KRAJA

OPIS PROJEKTA
V šolskem letu 2026/2027 se bomo v okviru projekta Dobre vesti iz naše šole in našega mesta/kraja posvetili odkrivanju zgodb posameznikov. Projekt Neznani junaki – zgodbe, ki ne smejo biti pozabljene spodbuja učence k odkrivanju ljudi, ki so pomembno zaznamovali zgodovino svojega kraja, skupnosti ali časa, vendar njihove zgodbe niso širše poznane. Učenci/dijaki bodo z intervjuji, pripovedmi in slikovnim gradivom raziskovali njihove življenjske zgodbe ter prispevali k ohranjanju ustnega in osebnega spomina. 
Projekt je namenjen osnovnim in srednjim šolam.

PODROBNOSTI PROJEKTA
Zgodovino poznamo skozi velike dogodke, pomembne osebnosti in zgodbe, ki so zapisane v učbenikih. Toda zgodovino so ustvarjali tudi številni posamezniki, katerih imen danes skoraj ne poznamo. Njihova dejanja, pogum, vztrajnost, znanje ali pripravljenost pomagati so lahko pomembno vplivali na življenje ljudi in skupnosti, vendar njihove zgodbe pogosto niso bile nikoli zapisane ali so sčasoma potonile v pozabo. Projekt Neznani junaki želi poiskati prav takšne ljudi in ohraniti njihove zgodbe.
K sodelovanju vabimo učence in dijake, ki poznajo osebo, ki je s svojim delom, dejanji ali življenjem pomembno zaznamovala svojo družino, kraj, skupnost ali širšo družbo, vendar njena zgodba širši javnosti ostaja nepoznana. To je lahko človek, ki je s svojim delom pomagal spreminjati okolje, ohranjal pomembno tradicijo, pomagal drugim v težkih časih, sodeloval pri pomembnih dogodkih, s svojim znanjem prispeval k razvoju skupnosti ali pa je na drug način pustil pomembno sled.
Če je oseba še živa, lahko učenec z njo opravi intervju. Zraven lahko priloži tudi fotografije, dokumente, predmete ali drugo slikovno gradivo, ki pomaga osvetliti njeno življenjsko zgodbo. Če je oseba že pokojna, lahko učenec pripravi pripoved o njenem življenju in delu na podlagi družinskih spominov, pogovorov z ljudmi, ki so jo poznali, fotografij, dokumentov in drugih virov.
Z zbiranjem pripovedi želimo ohraniti spomin na ljudi, ki bi sicer lahko ostali pozabljeni, ter pokazati, da zgodovine ne ustvarjajo le veliki in slavni, temveč tudi številni »mali« ljudje, ki so s svojim delom, pogumom, znanjem in vztrajnostjo spreminjali svet okoli sebe.
Prispevke bo pregledala strokovna komisija. Izbrane pripovedi in intervjuji bodo objavljeni v spletnem zborniku, s čimer bodo zgodbe neznanih junakov postale dostopne širši javnosti in ostale ohranjene tudi za prihodnje generacije.

Prijave na projekt zbiramo do 13. novembra 2026, rok za oddajo prispevkov pa je 17. maj 2027. 
Vsem sodelujočim šolam in mentorjem bodo ob zaključku projekta izdana potrdila o sodelovanju.

Prispevke svojih učencev pošljite na e-mail koordinatorice: Nina Košir, nina.kosir@o-ledina.si
